Boendoegeweld ná moord op swanger matrikulantArgieffoto Twee jong mans wat van die ontvoering van en moord op ŉ swanger matrikulant van Mpumalanga verdink is, is Dinsdag deur ŉ groep mense wat die reg in eie hande geneem het, vermoor. Brig. Selvy Mohlala, provinsiale polisiewoordvoerder, het Woensdag aan Maroela Media gesê die twee mans is in Saselani naby Bosbokrand “gejag” en “vermoor” deur ontstoke inwoners nadat die matrikulant (20), wat sewe maande swanger was, Vrydagaand in haar huis aangeval is terwyl sy en haar 24-jarige suster geslaap het. Maroela Media het Dinsdagoggend berig vyf mans het omstreeks 23:00 toegang tot die huis bekom en die twee slagoffers met gewere aangehou en op geld aangedring. Hulle het die geld geneem en die 20-jarige vrou teen haar wil daar weggeneem en wreed vermoor. Haar liggaam is die volgende dag omstreeks 08:00 in die omgewing gevind. “Na dié voorval het die gemeenskap opgeruk en begin soek na die mense wat hulle vermoed het verantwoordelik is vir haar moord,” het Mohlala gesê. “Hulle het die eerste verdagte, Bongani Mkhabela (24), opgespoor en hom gedwing om uit te wys waar sy vriende is. Hy het toe die skare na sy vermeende medepligtige, Lloyd Moon (21), geneem, waarna Moon met klippe, stokke en ander voorwerpe doodgemaak is.” Die groep het Mkhabela gedwing om hulle te neem na die plek waar hulle die vrou vermoor het, waar hy ook met voorwerpe aangerand is. Die groep het ’n buiteband aan die brand gesteek en hom verbrand. Die polisie het daarna twee van die vyf verdagtes opgespoor en in hegtenis geneem op aanklagte van huisroof, ontvoering en moord. Een verdagte is steeds soek. Niemand is nog in verband met die moord op die twee verdagtes in hegtenis geneem nie.